**Forslag til årsmøtet i Storhaug Arbeiderlag 20.1.2021**

**Forslag 1 fra Terje Rønnevik:**

**GILJEHAUGEN MÅ IGJEN BLI ET FELLESOMRÅDE FOR ULIKE BRUKERE**

Utviklingen med discogolfparken på Giljehaugen har ført til at området mer og mer framstår som en idrettsarena i stedet for et rekreasjonsområde for brukere flest. Mens området tidligere var et yndet friområde for beboere i nærområdet og ellers, medfører discogolf at det er få, om ingen muligheter for andre aktiviteter. Dette rammer spesielt barn på vinterdager hvor de ikke kan oppholde seg og leke i området, da discoene går på kryss og tvers over hele området. Men også ellers er området i dag i praksis sperret for andre aktiviteter, f.eks. en piknik eller rette og slett turgåing i ett av de få og fineste grøntområdene vi har på Storhaug og i byen.

I tillegg har discogolfen ført til at den ville floraen som før eksisterte på haugen er i ferd med å forsvinne.

Med så begrensede grøntområder som finnes på Storhaug, kan ikke et så verdifullt område disponeres av bare en brukergruppe.

Storhaug Arbeiderlag foreslår:

1. Når forholdene ligger til rette for vinteraktiviteter som aking og ski, skal området være sperret for discogolf.

2. For året som helhet reguleres bruken av området slik at discogolf er tillatt noen dager, mens andre dager får området tilbake sin funksjon som felles friområde. Eksempelvis at discogolf disponerer tre dager pr. uke, mens de øvrige dagene er sperret for denne aktiviteten.

**Styrets innstilling:**

Vi skjønner at det oppleves problematisk for beboerne at anlegget ble etablert. Anlegget har likevel positive formål og bidrar til økt aktivitet for aldersgrupper som i liten grad er tilgodesett ellers. Styret støtter ikke forslaget.

**Forslag 2 fra Leif Knudsen:**

**Støtt opp om skulpturprosjektet «Hu Jenny» på Nytorget og venneforeningen «Hu Jenny»**

Storhaug Arbeiderlag støtter ideen om og realiseringen av et skulpturprosjekt på Nytorget basert på tema og ide i Gunnar Roalkvams dikt «Hu Jenny».

Storhaug arbeiderlag støtter også etablering av en venneforening, som kan øke sannsynligheten for realisering av prosjektet gjennom å markere støtte og drive innsamling med et folkelig engasjement. En venneforening kan også øke verdien av skulpturprosjektet gjennom å styrke den identitetsskapende delen av prosjektet og spre kjennskap til forbrukersamvirket og dets plass på Nytorget i et historisk perspektiv.

SAL ønsker å bidra til realiseringen av prosjektet og slutter seg til en etablering av venneforeningen «Hu Jenny» og donerer et beløp på kr. 1 000,- til sakens formål. SAL vil samtidig oppfordre andre arbeiderlag, beboerforeninger på Storhaug og enkeltpersoner å slutte opp om venneforeningen når og dersom den etableres. Styret gis fullmakt til å følge opp saken videre.

**Bakgrunn**

I forlengelse av debatten som har gått over flere år om behovet for å ruste opp Nytorget, har det dukket opp et forslag om å markere idegrunnlaget for forbrukersamvirket og tema basert på diktet «Hu Jenny» av Gunnar Roalkvam i form av en skulptur på Nytorget. Det er anslått at prosjektet vil koste mellom kr. 1,5 – 2 mill. Prosjektet er ment som en gave til byen og ser nå ut til få fotfeste og la seg realisere. For nærmere omtale av samvirketanken og Roalkvams dikt kan en se den konkrete skulpturideen omtalt i Rogalands Avis på lederplass 22. juli 2020 på https://www.dagsavisen.no/rogalandsavis/debatt/hu-jenny-pa-nytorget-1.1747360 og omtale av samvirketanken og selve diktet på https://www.arbeiderhistorie.net/onewebmedia/Hvorfor%20svikter%20vi%20samvirkealternativet.pdf . Diktet er som flere vil huske også satt melodi til av Svein Tang Wa på LP’en «Toffa».

Ideen er i dag forankret i LO i Stavanger og omegns utvalg for skulpturprosjekt på Nytorget. Her har en arbeidet med å fremme ideen overfor Utvalget for kultur, idrett og samfunnsdialog i Stavanger kommune i tillegg til relevante aktører i fagbevegelsen, forbrukersamvirket og Arbeidernes Historielag. De skriver:

«Nytorget og Pedersgata har vært arnestedet for svært mye av det folkelige engasjementet som ligger til grunn for utviklingen av forbrukersamvirket i Stavanger. Det klassiske murbygget BKFR nå holder til i, var slik i sin tid hovedkvarteret for Forbruksforeningen Bikuben – det ene av de to store samvirkelagene i Stavanger, som i sin tid fusjonerte til Samvirkelaget Økonom.

Det passer kanskje også å nevne at John Tanke Sviland, pioneren i arbeiderbevegelsen fra 1880-årene, den gang sto i spissen for en forbruksforening på Nytorget, Arbeidernes Ring.»

For å styrke dette arbeidet, tror forslagsstiller at det kan være en god idé å etablere en venneforening for prosjektet. Sonderinger er gjort med LO i Stavanger og omegn, enkeltpersoner og beboerforeningen på Blåsenborg, og en håper å kunne dra i gang en venneforening i løpet av 2021 som både kan spre kjennskap til historien og prosjektet samt bidra til folkelig engasjement og pengeinnsamling, gjerne med en konto administrert av Arbeidernes historielag.

**Styrets innstilling:**

Styret støtter forslaget. SAL ønsker å bidra til realiseringen av prosjektet og slutter seg til en etablering av venneforeningen «Hu Jenny» og donerer et beløp på kr. 1 000,- til sakens formål.